ขุนคลังสั่งธปท.ต้องดูแลค่าต๋ง
“กิตติรัตน์” กำชับ ธปท.ดูแลค่าต๋งไม่ให้กระทบประชาชน
29 ก.พ. 2555

“กิตติรัตน์” กำชับ ธปท.ดูแลค่าต๋งไม่ให้กระทบประชาชน 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า ธนาคารแห่งประเทศไทย (ธปท.) คือผู้ที่มีหน้าที่ดูแลการเรียกเก็บค่าธรรมเนียมต่างๆ ของระบบสถาบันการเงิน ไม่ให้กระทบต่อประชาชนที่ทำธุรกรรมกับธนาคารพาณิชย์ และถึงแม้ว่าจะมีการเพิ่มค่าธรรมเนียมการจัดเก็บเงินเพื่อใช้หนี้กองทุนฟื้นฟูฯ ขึ้นเป็น 0.47% ของเงินฝากทั้งระบบก็ต้องดูแล
“ธนาคารพาณิชย์ต้องแข่งขันกันอยู่แล้ว ถ้าไปเรียกเก็บค่าธรรมเนียมที่ไม่สมควร แต่ธนาคารพาณิชย์อื่นๆ ไม่เก็บ ลูกค้าก็มีทางเลือกในการรับบริการ ก็หวังว่า ธปท.จะกำกับดูแลเรื่องนี้ ผมไม่สามารถเชื่อมโยงได้ว่าธนาคารพาณิชย์เขาจะไปทำอย่างนั้นอย่างนี้เพราะการขึ้น 0.47% ทุกกรณี” นายกิตติรัตน์ กล่าว
นายกิตติรัตน์ ย้ำว่า การที่ ธปท.จะนำเงิน 0.46% ของเงินฝากในระบบไปชำระหนี้สินกองทุนฟื้นฟูฯ และส่งเงินในอัตรา 0.01% ให้กับสถาบันคุ้มครองเงินฝากที่มีเงินกองทุนกว่า 9 หมื่นล้านบาทนั้น ในส่วนของรัฐบาลขอดำเนินการในส่วนรัฐสภาให้เรียบร้อยก่อนที่จะมีการดำเนินการ เพื่อให้ พ.ร.ก.ปรับโครงสร้างหนี้กองทุนฟื้นฟูฯ มีผลสมบูรณ์ แต่การชะลอการเก็บเงินเข้าสถาบันคุ้มครองเงินฝาก 0.01% ในขณะนี้ เป็นเรื่องที่ทำได้และเหมาะสม m